Tensiftas
Tensiftas (arab. تانسيفت = Tēnsīft) – upė vidurio vakarų Maroke. Prasideda Aukštojo Atlaso kalnų šlaituose, Džebel Taurito masyve, į šiaurę nuo Tizin Tiškos perėjos. Teka į vakarus per Maroko Mesetą. Įteka į Atlanto vandenyną ties Suira Kedimos fortu, 40 km į pietus nuo Safi. Didžiausi intakai – Šišava ir Nfisas. Vasaros pabaigoje smarkiai nusenka. Žiemą ir pavasarį būdingi trumpi, bet smarkūs poplūdžiai. Upės vanduo naudojamas drėkinimui. Įrengtos 3 užtvankos. Netoli Tensifto įsikūręs Marakešas.